CELEX: 32013D0805
Language: mt
Date: 2013-12-17 00:00:00
Title: 2013/805/UE: Deċiżjoni ta’ Implimentazzjoni tal-Kunsill tas- 17 ta’ Diċembru 2013 li tawtorizza lir-Repubblika tal-Polonja biex tintroduċi miżuri ta' deroga mill-punt (a) tal-Artikolu 26(1) u l-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud

28.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 353/51
            
         DEĊIŻJONI TA’ IMPLIMENTAZZJONI TAL-KUNSILL
   tas-17 ta’ Diċembru 2013
   li tawtorizza lir-Repubblika tal-Polonja biex tintroduċi miżuri ta' deroga mill-punt (a) tal-Artikolu 26(1) u l-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud
   (2013/805/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta' taxxa fuq il-valur miżjud (1), u b’mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz tal-ittra rreġistrata mal-Kummissjoni fit-18 ta' Ġunju 2013, ir-Repubblika tal-Polonja talbet li tingħata l-awtorizzazzjoni biex tintroduċi miżuri speċjali li jidderogaw mill-punt (a) tal-Artikolu 26(1) u l-Artikolu 168 tad-Direttiva 2006/112/KE, rigward ċerti vetturi tat-triq motorizzati u n-nefqa marbuta magħhom (il-“miżuri”).
            
         
               (2)
            
            
               F’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni bagħtet id-derogi mitluba lill-Istati Membri l-oħra permezz ta' ittra ddatata l-10 ta’ Ottubru 2013. Permezz ta’ ittra ddatata l-14 ta’ Ottubru 2013, il-Kummissjoni nnotifikat lir-Repubblika tal-Polonja li kellha l-informazzjoni kollha meħtieġa biex tqis it-talba tagħha.
            
         
               (3)
            
            
               L-Artikolu 168 tad-Direttiva 2006/112/KE jistabbilixxi d-dritt ta' persuna taxxabbli li tnaqqas it-Taxxa fuq il-Valur Miżjud (VAT) imposta fuq il-provvisti ta' merkanzija u servizzi li tkun irċeviet għall-finijiet tat-tranżazzjonijiet taxxabbli tagħha. Il-punt (a) tal-Artikolu 26(1) ta’ dik id-Direttiva fih rekwiżit li tiġi ddikjarata l-VAT meta xi assi ta’ negozju jintuża għal skopijiet privati tal-persuna taxxabbli jew tal-persunal tagħha jew, b’mod iktar ġenerali, jintuża għal skopijiet mhux marbuta man-negozju tagħha.
            
         
               (4)
            
            
               Il-miżuri mitluba mir-Repubblika tal-Polonja, jiddevjaw minn dawn id-dispożizzjonijiet minħabba li jillimitaw id-dritt għat-tnaqqis tal-VAT imposta fuq ix-xiri, il-kiri jew il-lokazzjoni ta' ċerti vetturi tat-triq motorizzati u fuq in-nefqa marbuta magħhom u biex il-persuna taxxabbli teħles mill-obbligu li tiddikjara l-VAT fuq l-użu mhux għan-negozju tal-vetturi koperti minn dan il-limitu.
            
         
               (5)
            
            
               Huwa diffiċli li jiġi identifikat preċiżament l-użu mhux għan-negozju tal-vetturi bil-mutur, u anki meta dan ikun possibbli, il-mekkaniżmu meħtieġ spiss joħloq piż kbir. Skont il-miżuri mitluba, l-ammont ta' VAT fuq in-nefqa eliġibbli għat-tnaqqis fir-rigward tal-vetturi bil-mutur, li ma jintużawx esklużivament għal skopijiet ta' negozju, għandu jkun stabbilit b'rata perċentwali fissa, b'xi ftit eċċezzjonijiet. Abbażi tal-informazzjoni disponibbli bħalissa, ir-Repubblika tal-Polonja temmen li rata ta' 50 % hija ġustifikabbli. Fl-istess ħin, sabiex tkun evitata t-taxxa doppja, għandu jiġi sospiż ir-rekwiżit li tiġi ddikjarata l-VAT imposta fuq l-użu mhux għan-negozju ta' vettura bil-mutur, meta din tkun soġġetta għal dan il-limitu. Dawk il-miżuri jistgħu jkunu ġġustifikati mill-ħtieġa li tiġi ssimplifikata l-proċedura għall-impożizzjoni tal-VAT u li tiġi evitata l-evażjoni tat-taxxa permezz ta' żamma skorretta ta' rekords u dikjarazzjonijiet foloz tat-taxxa.
            
         
               (6)
            
            
               Il-limitu tad-dritt għat-tnaqqis skont il-miżuri għandha tapplika għall-VAT imħallsa fuq ix-xiri, l-akkwist intra-Komunitarju, l-importazzjoni, il-kiri jew il-lokazzjoni ta' vetturi tat-triq motorizzati speċifikati u fuq in-nefqa marbuta magħhom, inkluż ix-xiri ta' fjuwil.
            
         
               (7)
            
            
               Ċerti tipi ta’ vetturi bil-mutur għandhom ikunu esklużi mill-kamp ta' applikazzjoni tal-miżuri, peress li, minħabba n-natura tagħhom jew it-tip ta' negozju li għalih jintużaw, kwalunkwe użu mhux għan-negozju jitqies negliġibbli. Għaldaqstant, il-miżuri ma għandhomx japplikaw għall-vetturi b'iktar minn 9 postijiet (inkluż dak tas-sewwieq) jew b’piż massimu totali li jaqbeż it-3 500 kilogramma. Barra minn hekk, il-limitu tad-dritt għat-tnaqqis ma japplikax għall-VAT imposta fuq kwalunkwe nefqa li hija kompletament relatata man-negozju tal-persuna taxxabbli.
            
         
               (8)
            
            
               Jaqbel illi dawk il-miżuri ta' deroga jkollhom limitu ta' żmien sabiex ikun possibbli li ssir evalwazzjoni tal-effikaċja tagħhom u tal-perċentwali adattati, peress li l-perċentwali proposta hija msejsa fuq is-sejbiet inizjali dwar l-użu marbut man-negozju.
            
         
               (9)
            
            
               F'każ li r-Repubblika tal-Polonja tqis li jkun hemm bżonn ta' estensjoni ulterjuri tal-miżuri lil hinn mill-2016, hija għandha tippreżenta, flimkien mat-talba għall-estensjoni, rapport lill-Kummissjoni dwar l-applikazzjoni tal-miżuri inkwistjoni li jkun jinkludi rieżami tal-perċentwali applikata, sa mhux aktar tard mill-1 ta’ April 2016.
            
         
               (10)
            
            
               Fid-29 ta’ Ottubru 2004, il-Kummissjoni adottat proposta għal Direttiva tal-Kunsill li temenda d-Direttiva tal-Kunsill 77/388/KEE (2), issa d-Direttiva 2006/112/KE, li tinkludi l-armonizzazzjoni tal-kategoriji ta’ spejjeż li għalihom jistgħu japplikaw l-esklużjonijiet mid-dritt għat-tnaqqis. Skont dik il-proposta, l-esklużjonijiet mid-dritt għat-tnaqqis jistgħu jiġu applikati għall-vetturi tat-triq motorizzati. Il-miżuri ta' deroga previsti f'din id-Deċiżjoni għandhom jiskadu fid-data tad-dħul fis-seħħ ta’ tali Direttiva emendatorja, jekk din id-data tiġi qabel id-data ta’ skadenza ta' din id-Deċiżjoni.
            
         
               (11)
            
            
               Id-deroga se jkollha biss effett negliġibbli fuq l-ammont globali ta’ taxxa miġbur fl-istadju tal-konsum finali u mhux se jkollha effetti negattivi fuq ir-riżorsi proprji tal-Unjoni li jakkumulaw mill-VAT,
            
         ADOTTA DIN ID-DEĊIŻJONI:
   Artikolu 1
   1.   B'deroga mill-Artikolu 168 tad-Direttiva 2006/112/KE, ir-Repubblika tal-Polonja qed tingħata l-awtorizzazzjoni biex tillimita sa 50 % d-dritt għat-tnaqqis tal-VAT imposta fuq ix-xiri, l-akkwist intra-Komunitarju, l-importazzjoni, il-kiri jew il-lokazzjoni ta' vetturi tat-triq motorizzati kif ukoll fuq in-nefqa marbuta magħhom, meta dawn il-vetturi ma jintużawx kompletament għal skopijiet ta' negozju.
   2.   Il-limitu ta' 50 % msemmi fil-paragrafu 1 ma japplikax għall-vetturi bil-mutur li jkollhom piż massimu totali li jaqbeż it-3 500 kilogramma jew li jkollhom iktar minn disa’ postijiet, inkluż dak tas-sewwieq.
   3.   Il-limitu ta' 50 % msemmi fil-paragrafu 1 ma japplikax għall-VAT imposta fuq kwalunkwe nefqa li hija kompletament relatata man-negozju tal-persuna taxxabbli.
   Artikolu 2
   B'deroga mill-punt (a) tal-Artikolu (26)(1) tad-Direttiva 2006/112/KE, ir-Repubblika tal-Polonja hija awtorizzata ma tqisx bħala provvista ta' servizzi bi ħlas, l-użu privat minn persuna taxxabbli jew mill-persunal tagħha jew b'mod aktar ġenerali, l-użu għal skopijiet mhux marbuta man-negozju tagħha, ta' vettura li għaliha japplika l-limitu ta' 50 % msemmi fl-Artikolu 1 ta' din id-Deċiżjoni.
   Artikolu 3
   1.   Din id-Deċiżjoni ssir effettiva fil-jum tan-notifika tagħha.
   Din id-Deċiżjoni għandha tapplika mill-1 ta’ Jannar 2014. Hija għandha tiskadi fil-31 ta' Diċembru 2016 jew, jekk aktar qabel, fid-data tad-dħul fis-seħħ tar-regoli tal-Unjoni li jiddeterminaw in-nefqa marbuta mal-vetturi tat-triq motorizzati li ma tkunx eliġibbli għal tnaqqis sħiħ tal-VAT.
   2.   Kwalunkwe talba għal estensjoni tal-miżuri previsti f'din id-Deċiżjoni għandha titressaq quddiem il-Kummissjoni sal-1 ta' April 2016. Talba bħal din għandha tiġi akkumpanjata minn rapport li jkun jinkludi rieżami tal-limitu tal-perċentwali applikat fuq id-dritt għat-tnaqqis tal-VAT abbażi ta’ din id-Deċiżjoni.
   Artikolu 4
   Din id-Deċiżjoni hija indirizzata lir-Repubblika tal-Polonja.
   
      Magħmul fi Brussell, is-17 ta’ Diċembru 2013.
      
         
            Għall-Kunsill
         
         
            Il-President
         
         L. LINKEVIČIUS
      
   
   
      (1)  ĠU L 347, 11.12.2006, p. 1.
   
      (2)  Is-Sitt Direttiva tal-Kunsill tas-17 ta' Mejju 1977, fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta' stima (ĠU L 145, 13.6.1977, p. 1).